Sóttvarnalæknir segir að ekki liggi ljóst fyrir hvort verður af rannsóknaverkefni með Pfizer um bólusetningu landsmanna. Engin samningsdrög hafi enn borist frá lyfjafyrirtækinu.
Fyrirhugað samstarfsverkefni Íslands og Pfizer var fyrirferðarmikið í umræðunni á upplýsingafundi Almannavarna í morgun. Þórólfur Guðnason sóttvarnalæknir sagði að margar flökkusögur væru í gangi.
Hið sanna í þessu er að við höfum enn ekki fengið samningsdrög frá Pfizer og meðan svo er þá liggur ekki fyrir hvort af þessu verkefni verður og því síður hversu marga skammta af bóluefnum við fáum eða hvenær það kemur.
Réttar upplýsingar yrðu veittar strax eða mjög fljótt eftir að þær liggi fyrir. Hann sagði að þar til samningsdrögin bærust væri lítið hægt að segja.
Jón Pétur Jónsson, yfirlögregluþjónn og sviðsstjóri landamærasviðs hjá Ríkislögreglustjóra, fór yfir stöðuna á landamærunum. Hann sagði reglur um tvöfalda skimun hafa skilað frábærum árangri. Hann sagði að almennt væri gengið væri út frá því að fólki væri treystandi. Þó væri reynslan sú að sumir færu ekki að reglum, fara ekki í sóttkví. Þá hefðu margir verið sóttir á flugvöllinn
Samkvæmt upplýsingum frá flugstöðvardeild Lögreglustjórans voru þetta um helgina 90 tilvik þar sem einstaklingar komu til að sækja og hlýttu ekki þessum reglum. Þetta er ansi há tala.
Frá áramótum hafa 292 greinst með virkt smit á landamærunum. Það er eitt og hálft prósent þeirra sem komið hafa hingað til lands á því tímabili.